ปลุกผีหุ้นต่ำบาท MAXหมดข่าวดี
ปลุกผีเก็งกำไรหุ้นเล็กต่ำบาท “ชำนิ” ออกโรงเตือนเก็งกำไรหุ้น MAX ยันพื้นฐานไม่เปลี่ยน
17 ต.ค. 2555

ปลุกผีเก็งกำไรหุ้นเล็กต่ำบาท “ชำนิ” ออกโรงเตือนเก็งกำไรหุ้น MAX ยันพื้นฐานไม่เปลี่ยน
ราคาหุ้นบริษัท แม็กซ์ เมทัล คอร์ปอเรชั่น (MAX) มีแรงซื้อเก็งกำไรติดต่อกัน 2 วัน ซึ่งวันที่ 16 ต.ค.ที่ผ่านมา ปรับตัวขึ้นชนเพดาน 30% (ซิลลิง) ท่ามกลางมูลค่าซื้อขายหนาแน่นผิดปกติ ปิดที่ 0.23 บาท มูลค่าซื้อขาย 87.76 ล้านบาท 
นอกจากนี้ ยังมีหุ้นราคาต่ำบาท ถูกปลุกขึ้นมาเก็งกำไรอีกหลายตัว เช่น บริษัท ไมด้า เมดดาลิสท์ (MME) เจนเนอรัล เอนจิเนียริ่ง (GEN) อีเทอเนิล เอนเนอยี (EE) และไทยยูนีคคอยล์ (TUCC)
นายชำนิ จันทร์ฉาย ประธานกรรมการ บริษัท แม็กซ์ เมทัล คอร์ปอเรชั่น กล่าวว่า ราคาหุ้นบริษัทวิ่งผิดปกติ โดยบริษัทไม่มีเหตุอะไรผิดปกติ ไม่มีการหาผู้ร่วมทุน ไม่มีการเปลี่ยนธุรกิจ ซื้อโรงงานเหล็กแห่งใหม่ยังไม่ได้ บริษัทยังซื้อมาขายไปเหล็กอย่างเดียว ผลประกอบการยังอยู่ระดับปกติ
“เข้าใจว่า เป็นการเก็งกำไรของนักลงทุนที่หันมาเล่นหุ้นตัวเล็กต่ำบาท ผมขอเตือนให้ลงทุนด้วยความระมัดระวัง ถามผม ผมก็ชอบที่หุ้นราคาดี แต่ต้องมีปัจจัยพื้นฐานรองรับด้วย และขณะนี้ตลาดยังไม่ได้สอบถาม ถ้าถามผมก็จะตอบแบบที่ตอบสื่อ” นายชำนิ กล่าวเตือน
นายกมล เอี้ยวศิวิกูล ประธานกรรมการและกรรมการผู้จัดการ บริษัท ไมด้า แอสเซ็ท (MIDA) กล่าวว่า สาเหตุที่ราคาหุ้น MIDA และบริษัท ไมด้า ลิสซิ่ง (ML) ปรับตัวเพิ่มขึ้นแรงในช่วงนี้ น่าจะเป็นเพราะนักลงทุนเห็นว่าราคาหุ้นทั้งยังต่ำกว่ามูลค่าทางบัญชี (บุ๊กแวลู) โดย MIDA มีบุ๊กแวลูอยู่ที่ 3.43 บาท ขณะที่ ML มีบุ๊กแวลูอยู่ที่ 1.48 บาท หากเทียบระดับอัตราราคาต่อกำไรต่อหุ้น (พี/อี) กับพี/อี กลุ่มยังคงต่ำ
นอกจากนี้ ในช่วง 1-2 ปีที่ผ่านมา MIDA หันไปทำธุรกิจอสังหาริมทรัพย์หลายโครงการ ซึ่งคาดว่าน่าจะมีบางโครงการที่เริ่มรับรู้รายได้แล้ว